Gólfið er rykugt , veggirnir skítugir og húsgögnin hrörleg en undanfarnar viku hefur þessi litla íbúð í Harare gegnt hlutverki fæðingarstofu þar sem hundruð barna hafa fæðst . Eigandinn , Esther Gwena , sem er 69 ára gömul , segir að hún hafi aðstoðað við fæðingu 250 barna á sama tíma og heilbrigðiskerfi Simbabve riðar til falls . Er henni líkt við Florence Nightingale , hjúkrunarfræðing sem markaði upphaf hjúkrunar nútímans . Winnie Denhere með tveggja daga gamalt barn sitt sem Esther Gwena tók á móti . AFP Hundruð unglækna á ríkissjúkrahúsum hafa verið í verkfalli í þrjá mánuði en þeir krefjast launahækkana . Laun þeirra eru innan við 200 Bandaríkjadalir , 24 þúsund krónur , á mánuði en eru of lág til framfærslu í landi þar sem verðbólgan mælist nú 500% . Hjúkrunarfræðingar vinna nú aðeins tvo daga í viku og þeir sem ekki geta greitt einkasjúkrahúsum , sem eru meirihluti þeirra 14 milljóna sem búa í Simbabve , þjást heima eða sækja sér aðstoð hjá fólki eins og Gwena . Heimili Esther Gwena hefur verið breytt í fæðingarstofu . AFP Samtök lækna sendu frá sér yfirlýsingu nýverið þar sem þeir lýstu ríkissjúkrahúsunum sem dauðagildrum og vöruðu við hægfara þjóðarmorði . Gwena , sem er ekkja og er í Apostolic Faith-söfnuðinum , er sjálfmenntuð ljósmóðir . Þegar ljóst var að verkföllunum væri ekki að ljúka ákvað hún að grípa til sinna ráða . „ Það kom maður til mín og sagði mér að tvær konur væru að fæða á læknastofu hér skammt frá en þar sem hjúkrunarfræðingar væru í verkfalli væri ekki neina aðstoð að fá , “ segir Gwena . Hún flýtti sér á staðinn en þar var önnur konan búin að fæða andvana barn . „ Ég fór með hina hingað heim til mín þar sem ég aðstoðaði hana . Barnið lifði af . Þá vissi ég að ég yrði að gera eitthvað , “ segir hún . Esther Gwena hefur tekið á móti 250 börnum undanfarnar vikur . AFP Fréttin var fljót að berast — að hún aðstoðaði við fæðingar án endurgjalds og hefur Gwena vart undan að veita konum aðstoð . Ríkissjónvarpsstöðin ZBC lýsir henni sem nútímaútgáfu af Florence Nightingale í Simbabve og forsetafrú landsins , Auxillia Mnangagwa , heimsótti Gwena nýverið og færði henni mat , sótthreinsiefni og teppi . Útfararstofa í nágrenninu kom með vatnstank og setti upp tjald fyrir utan sem nú þjónar sem biðstofa fyrir konur áður en þær fæða . Tjaldið fyrir utan heimili Gwena þar sem konur bíða eftir að fara inn að fæða . AFP Ríkisstjórnin hefur beðið Gwena að hætta að taka á móti börnum þar sem búið er að opna fæðingarstofuna í hverfinu að nýju . Hún er hinsvegar ekki hætt enda margir sem eru þakklátir fyrir að fá þessa aðstoð án endurgjalds . Læknar hafa aftur á móti áhyggjur af sýkingarhættu sem geti breiðst út . En til þess verði að gera bragarbót á þeirri aðstöðu sem ríkið hefur yfir að ráða . Því þar er lyfjaskortur og lækningartæki löngu úr sér gengin . Ríkið hefur þess utan rekið 448 unglækna fyrir að fara í verkfall . Vegna þess hafa starfandi læknar lagt niður störf til að mótmæla brottrekstrinum . Læknir sem AFP-fréttastofan talaði við segir að engin heilbrigðisþjónusta á vegum hins opinbera sé starfandi í Simbabve í augnablikinu . Kyrrstaða ríki og á sama tíma deyi sjúklingar . Ekkert sé í lagi , jafnvel ekki einfaldasti búnaður . Hann nefnir að þegar óskað er eftir nýjum hönskum til að nota við aðgerðir fái læknirinn gamla og of stóra hanska . Sérstakur fulltrúi Sameinuðu þjóðanna á sviði fæðuöryggis , Hilal Elver , tekur undir þetta og segir að búnaðurinn sem notaður er sé ónýtur og geri meira ógagn en gagn . Í borginni Bulawayo er verið að reyna að bjarga málum með hópfjármögnun erlendis þar sem brottfluttir Simbabve-búar eru að senda peninga til að nota í heilbrigðisþjónustu fyrir viðkvæmasta hópinn . Þar á meðal til Citizwean-læknamiðstöðvarinnar sem hóf starfsemi í nóvember . Á fyrstu fimm dögunum komu hundruð sjúklinga til að fá ókeypis ráðgjöf og lyf . „ Ef við förum á sjúkrahús í dag þá er ástandið þannig að þar eru engir læknar . Við fréttum að það væru læknar starfandi hér , “ segir Elina Dzingire , 63 ára , við fréttamann AFP þegar hann heimsótti læknamiðstöðina .